കണ്ടെയ്നര് ലോറി മരത്തിന്റെ ശിഖരത്തിലിടിച്ച് അപകടം കുമരകം: കവണാറ്റിന്കര ബാങ്ക് പടിക്ക് സമീപം കണ്ടെയ്നര് ലോറി തണല്മരത്തിന്റെ ശിഖരത്തില് ഇടിച്ച് അപകടം. ആര്ക്കും പരിക്കില്ല. കുമരകം കോട്ടയം റോഡില് ഗതാഗതം ഭാഗീകമായി തടസപ്പെട്ടു. പൂനയില്നിന്നും എത്തിയ നാഗലാന്ഡ് രജിസ്ട്രേഷനിലുള്ള കണ്ടെയ്നര് ലോറിയാണ് അപകടത്തില്പ്പെട്ടത്. ബാങ്ക് പടിയിലെ പാലത്തിനു സമീപം ചാഞ്ഞുനിന്നിരുന്ന തണല് മരത്തിന്റെ ശിഖരത്തില് ഇന്നലെ രാത്രി 9.30 ന് കണ്ടെയനര് ലോറി ഇടിച്ചു കയറുകയായിരുന്നു. വലിയ വാഹനങ്ങള്ക്ക് ഭീഷണിയാകുന്ന ഈ തണല് മരത്തിന്റെ ശിഖരങ്ങള് മുറിച്ചു മാറ്റണമെന്ന് ആഴ്ചകള്ക്ക് മുന്പ് ദീപിക വാര്ത്ത നല്കിയിരുന്നു. ഇതേ ശിഖരത്തിലാണ് ലോറി ഇടിച്ച് അപകടമുണ്ടായത്. ലോറിയുടെ മുകളില് ശിഖരം ഒടിഞ്ഞ് കിടക്കുകയാണ്. നാലു ദിവസം മുന്പ് മറ്റൊരു വാഹനവും ഈ തണല് മരത്തിന്റെ ശിഖരത്തില് ഇടിച്ച് അപകടത്തില് പ്പെട്ടിരുന്നു. കോട്ടയത്തുനിന്ന് ഫയര്ഫോഴ്സ് എത്തി രാത്രി വൈകിയാണ് മരക്കന്പുകള് മുറിച്ചു മാറ്റി വാഹനം നീക്കം ചെയ്തു റോഡ് ഗതാഗതം സുഗമമാക്കിയത്. ആഴ്ചകള്ക്ക് മുന്പ് സമീപവാസിയായ ഗീതാസദനത്തില് വേലായുധന് ദുരന്ത നിവാരണ ചെയര് പേഴ്സണായ ജില്ലാ കളക്ടര്ക്ക് പരാതി നല്കിയെങ്കിലും നടപടി ഉണ്ടാകാത്തതാണ് അപകടങ്ങള് തുടരാന് കാരണമെന്ന് ആക്ഷേപമുണ്ട്.